Upynos herbas (Šilalė)

Upynos herbas – vienas iš Upynos heraldikos atributų.

Aprašas

Herbo skydo sidabriniame lauke iš žalios papėdės stilizuotas augantis žalias ąžuolas su lapais ir gilėmis, kamieno šonuose dvi raudonos liepsnos su trimis liežuviais.

Istorija 
Upynos seniūnijoje žmonių gyventa nuo senovės, tai byloja Gegužės, Užpilio piliakalniai, X-XI a. senkapiai. Miestelėnai aktyviai dalyvavo 1863 m. nacionalinio išsivadavimo sukilime, garsėjo savo knygnešiais, daraktoriais. Miestelis kelis kartus degė, nukentėjo Antrojo pasaulinio karo metais, naciai išžudė gausią žydų bendruomenę, daug žmonių žuvo partizaninėje kovoje, buvo ištremta į Sibirą. Svarstant herbo idėjas nuspręsta pavaizduoti ąžuolą ir šventosios ugnies liepsneles. 

Herbo etalono autorius – dailininkas Rolandas Rimkūnas. Lietuvos Respublikos Prezidentas herbą 2009 m. balandžio 15 d. patvirtino dekretu Nr. 1K-1788.

Simbolika 

Simbolių kalboje ąžuolas - stiprybės, vyriškumo ir narsos išraiška, o liepsnelės primena protėvių garbintą šventąją ugnį.

Taip pat skaitykite 
 Upynos vėliava

2009 m. patvirtinti Lietuvos gyvenviečių herbai
Šilalės rajono savivaldybės gyvenviečių herbai
Upyna (Šilalė)